GiliGold/VAD_KnessetCorpus huggingface dataset:
יצחק וקנין: אתה רואה את זה יוצא לביצוע בצורה מיידית.
יצחק וקנין: על זה צריך לברך אותו.
יצחק וקנין: אני חושב שאנחנו עדיין נמצאים באיזו בעיה אקוטית של תחבורה ציבורית בחלק מהערים.
דב חנין: אקוטית, אין ספק.
דב חנין: אדוני היושב-ראש, אבל אני חושב.
דב חנין: אמר את זה בצורה מאוד מאוד מדויקת נציג משרד האוצר.
דב חנין: תמיד יש בעיות תקציב במדינת ישראל לכל דבר, אבל השאלה..
דב חנין: אם אתה שואל אותנו - אני אומר את זה אחרי בדיקה של הדברים, לא רק מתוך הדברים שנאמרו פה לפרוטוקול - איפה נמצא הכשל, החסם המהותי כרגע.
דב חנין: בסוף תמיד יהיו שאלות של תקציב.
דב חנין: החסם.
דב חנין: המהותי נמצא כרגע, בדיוק כמו שאמר נציג משרד האוצר, בזה שאין הסכמה על תכניות.
קריאה: אין אפילו תכניות.
דב חנין: יש כל מיני תכניות.
דב חנין: יש תכניות של עיריות, יש תכניות של משרד התחבורה.
דב חנין: כל אחד מושך לכיוון אחר.
דב חנין: אין לנו היום מנגנון שיודע לייצר תכנית שמוסכמת על כל השחקנים שהסכמתם נדרשת כדי שהתכנית תצא לפועל.
דב חנין: אחד מושך לכיוון הזה, אחד מושך לכיוון הזה.
דב חנין: עוד לא הגענו לשאלת התקציב.
דב חנין: בא משרד האוצר ואומר שאם יסכימו כל הגורמים יהיה תקציב.
דב חנין: זה מצב די יוצא דופן.
דב חנין: אין לנו היום הרבה תחומים במדינת ישראל שבהם משרד האוצר – אני לא אומר שהוא מסכים לכל תקציב ולכל הוצאה - אומר שהוא מוכן להשקיע כסף בדיוק בסוגיה הזאת של תחבורה ציבורית בערים הגדולות.
דב חנין: זה מה שניסינו לעשות בהצעת החוק.
דב חנין: עכשיו אני רוצה להמשיך את העדכון שלי על מה שנעשה מהישיבה הקודמת.
דב חנין: הייתה ישיבה שהיועצת המשפטית של הוועדה כינסה.
דב חנין: ראינו בה את המורכבויות שקיימות ביחסים בין הגורמים השונים.
דב חנין: אגב, אני רוצה לומר - זה גם עלה בדיון הקודם - שבמקביל מתרחש תהליך שאני מאוד מברך עליו.
דב חנין: אני מאוד רוצה שהוא יקרה עוד לפני ביאת המשיח, אדוני היושב-ראש.
דב חנין: אני אומר את זה באופן מאוד אופטימי.
דב חנין: אני מקווה שהמשיח יגיע מהר, אבל אני רוצה עוד לפני ביאת המשיח שיקימו רשויות מטרופוליניות שירכזו.
יצחק וקנין: להיפך.
יצחק וקנין: אם יבוא מלך המשיח זה יזרז את הכל: איש תחת תאנתו, מעדנים לרוב.
דב חנין: איש תחת גפנו, תחת תאנתו ורשות מטרופולינית שמנהלת את התחבורה של כולם.
דב חנין: אני מאוד בעד זה.
דב חנין: אדוני היושב-ראש, נעשה מאמץ.
דב חנין: הבעיה בהקמת רשויות מטרופוליניות היא לא בעיקרון.
דב חנין: בעיקרון כולם תומכים.
דב חנין: הפרטים מאוד מורכבים ומסובכים.
דב חנין: אף אחד לא מוכן לוותר על שום סמכות.
דב חנין: זה, בגדול, המצב.
דב חנין: מבלי להמתין לרשויות מטרופוליניות, שהלוואי ויקומו מתי שהוא בתקופה שאדוני יהיה חבר כנסת - אני אז בטח כבר לא יהיה חבר כנסת.
יצחק וקנין: אני לא בטוח שאתה יותר מבוגר ממני.
דב חנין: זה לא עניין של גיל, זה עניין של אנרגיה.
דב חנין: אני בכל מקרה בעד שזה יהיה.
דב חנין: אני בכל מקרה אומר שעד אז אנחנו צריכים לייצר איזה שהוא מנגנון שמאפשר לייצר את ההסכמות לכל הגורמים.
דב חנין: הגורמים המרכזיים לצורך העניין הזה הם שלטון מקומי ושלטון מרכזי, שזה משרד התחבורה, לגבי איך מתנהלים, איך מקדמים באופן מעשי את הדברים בשטח.
דב חנין: את הנוסח הזה שנמצא בפנינו אני רוצה לסקור ברשות
דב חנין: כם כדי לקצר את התהליך, כי ניצלנו את הזמן בישיבה עם כל הגורמים הממשלתיים שהגיעו לכאן ועם נציגי השלטון המקומי.
דב חנין: כמובן שכל מה שאני אומר בהיבט הזה הוא על אחריותי, זה לא מחייב אף אחד לשום דבר.
דב חנין: בגדול, הכיוון שניסיתי לקדם אותו באותה התייעצות לא פורמאלית שקיימנו הוא כיוון של לקחת בחשבון בתוך הנוסח הזה כמה הערות שנראות לי הערות מאוד בונות וחשובות של הגורמים השונים.
דב חנין: הערה של השלטון המקומי, שאני חושב שהיא הערה נכונה, היא להחזיר לנוסח הזה, בהשוואה לנוסח הקודם, את הרעיון של התכנית הלאומית.
דב חנין: התכנית הלאומית שמשרד התחבורה מקדם אמורה להיות מסגרת קונספטואלית שבתוכה התכניות המקומיות והאזוריות יכולות לחיות.
דב חנין: השלטון המקומי מאוד חושש ממצב שבהעדר הנחיות, בהעדר מסגרת שמגיעה או בהעדר מחויבות כללית של המדינה, יגלגלו עליו להכין תכניות.
דב חנין: יכין השלטון המקומי תכנית, יגידו לו, תודה רבה שהגעת עם התכנית, היא לא מתאימה, היא לא זה, לא מאשרים אותה.
דב חנין: זה יכול לקרות ברמה העקרונית.
אתי בנדלר: לא הבנתי על מה אתה מדבר כשאתה מדבר פה על תכנית לאומית.
אתי בנדלר: כשמדובר על הנחיות זה עניין אחד.
אתי בנדלר: אם מדובר על תכנית לאומית אני לא זוכרת שהייתה.
דב חנין: בהצעת החוק במהדורה הראשונה שלה, לא במהדורה שנמצאת בפנינו, ישנה חובה של שר התחבורה להכין ולהביא לאישור הממשלה תכנית לאומית לקידום התחבורה הציבורית בישראל, כולל מערכת של צעדים, הנחיות.
דב חנין: כפי שגברתי היועצת המשפטית אומרת, הן נגזרת, הן צריכות וחייבות להיות.
דב חנין: כשאנחנו מדברים על תכנית שהרשות המקומית צריכה להכין, חייבות להיות.
דב חנין: לקראת הכנה או טרם שאנחנו באים לרשות המקומית ומבקשים ממנה להכין תכנית, חייבות לצאת הנחיות שהן מוסכמות על הגורמים המקצועיים במשרדי הממשלה – המשרד להגנת הסביבה, משרד התחבורה – והגורמים האחרים, כדי שהרשות המקומית תיגש להכנת התכנית המקומית שלה בתוך מסגרת שהיא מסגרת מקובלת.
דב חנין: עוד הערה שהציעו אנשי השלטון המקומי שאני חושב שהיא נכונה זה שכבר בתהליך של הכנת התכנית על ידי השלטון המקומי, על ידי הרשות המקומית ובהובלתה של הרשות המקומית ישתתפו נציגים של משרד התחבורה והמשרד להגנת הסביבה, כדי שהתהליך הזה יהיה תהליך מתכלל כבר בשלב ההכנה שלו.
דב חנין: אלה הם שני דברים מרכזיים שביקשתי מכל הגורמים השונים לבחון בצורה חיובית.
דב חנין: כמו שאמרתי, יש את החששות התקציביים.
דב חנין: לגבי החששות התקציביים התגבש נוסח, אדוני היושב-ראש, שהוא יותר אופטימי ממה שאמרתי, שאומר איך אנחנו בכל זאת כן יכולים לקבוע את כללי המשחק של התקצוב כדי שאף שחקן לא יופתע - לא משרד האוצר יופתע, לא השלטון המקומי יופתע.
דב חנין: הנוסח הזה נמצא באיזה שהוא וריאנט ראשוני שמשרד התחבורה הוציא.
דב חנין: אני מבין שלמשרד האוצר היו הערות על הדבר הזה.
דב חנין: ביקשתי מהם גם את הסוגיה הזאת לבחון מחדש.
דב חנין: בעקבות הדברים האלה ובעקבות כל השיחות האלו סוכם שבמשרד התחבורה תתקיים ישיבה נוספת בעוד שבוע, שזה יום שלישי הקרוב בצהריים.
דב חנין: אדוני, כיוון שגם לייעוץ המשפטי בכנסת יש הערות על הנוסח הקיים היום, אני מבקש מהיועצים המשפטיים של הוועדה להעביר את ההערות שלהם, ככל הניתן, לידי משרד התחבורה שירכז את ההתייעצות הזאת, בכדי שגם הדברים האלה יוכלו להיות.
אתי בנדלר: אני לא אספיק לעשות את זה לשבוע הבא.
אתי בנדלר: אני כבר אומרת שאין שום סיכוי, כדי שלא יהיו ציפיות בעניין הזה.
אתי בנדלר: יש לנו את נוהל העבודה שלנו, את איך שאנחנו עובדים.
אתי בנדלר: אני מציעה להשאיר לנו.
אתי בנדלר: יש לנו דרכים להידברות.
דב חנין: אני אומר שבדרך כזאת או אחרת, כדי פשוט לא נאבד זמן, גם התובנות שלכם, הספקות, המחשבות, ההערות שלכם יוכלו להיות מתוכללות באותו דיון שיהיה בעוד שבוע.
דב חנין: אדוני היושב-ראש, אני מציע שעל בסיס הסיכום הזה לא נמשיך כרגע להמשך דיון בפרטי העניין – גם הוועדה נמצאת בלחצי זמנים - אלא נקבע ישיבה קרובה בהמשך.
יצחק וקנין: אני חייב לשמוע את משרד התחבורה.
דב חנין: את משרד התחבורה תמיד כדאי לשמוע.
חוה ראובני: כפי שאני חושבת שהוועדה יודעת, עשיתי מאמץ להביא לנוסח מוסכם ככל האפשר לקראת הדיון של היום.
לאה ורון: אנחנו מאוד מודים לך.
חוה ראובני: ברור לי שכשהעברתי אותו הבהרתי לכל מי שראה את הנוסח שהוא לא מוסכם באופן מלא, שיש נקודות שעדיין נשארו שנויות במחלוקת.
חוה ראובני: לשמחתי, פה במסדרון היה קל יותר לתאם ישיבה מאשר בשיחות ועידה טלפוניות עם המזכירות.
חוה ראובני: המועד שהמזכירה שלי הצליחה לתאם, לצורך העניין, היה ב-2 באפריל.
חוה ראובני: פה במסדרון הצלחנו איכשהו למצוא משבצת בשבוע הבא.
יצחק וקנין: זה בדיוק בניקיונות של פסח.
חוה ראובני: זאת בעיה.
חוה ראובני: אמרתי שאני אתפנה גם מזה, שאני אמצא את הזמן ימינה ושמאלה.
חוה ראובני: יש כאן את השאלות המקצועיות שאנחנו צריכים לקבל החלטה לגביהן, לגבש את העמדה שלנו.
חוה ראובני: הרבה מאוד מההערות שנותרו, לדעתי, הן הערות שהן יותר בכיוון בשוליים, בפרטים שאני חושבת שאנחנו יכולים להגיע איתם להסכמה.
חוה ראובני: אני לא מדברת על המימון או על השאלה של התכנית הארצית, אלא על שאלות עקרוניות.
חוה ראובני: היו הערות אחרות יותר קטנות שגם אם עדיין נותרו פתוחות אני בטוחה שבישיבה אחת אפשר יהיה לסכם אותן.
חוה ראובני: אני חושבת שבסופו של דבר מה שיכריע את גורלה של הצעת החוק הזאת זה אם יימצא פתרון לעניין המימוני, משום שאני לא רואה הרבה טעם, כפי שהיושב-ראש אמר, שזה יישאר תלוי ברצון הטוב לממן.
חוה ראובני: בלכתוב חוק שיהיו בו תכניות על מנת שיעמדו על המדף ויעלו אבק עד שמישהו ירצה לממן אותן אין הרבה טעם.
חוה ראובני: זה לא יהיה תכליתי.
אתי בנדלר: חווה, תואילי להתייחס גם להערה של חבר הכנסת חנין שאומרת שההצעה הזאת איננה כוללת חובה שתוטל על שר התחבורה להכין תכנית לאומית כך שהתכניות של הרשויות המקומיות יהיו בהתאם לאותה תכנית ארצית , אם אפשר לקרוא לה כך.
חוה ראובני: אני חושבת שזאת שאלה יותר מקצועית.
חוה ראובני: אני לא בטוחה, ממה שלמדתי מהתחום שאני מלווה איזה שהוא פרק זמן.
חוה ראובני: התכנית המקומית מתכוונת לרדת, להבנתי, לרזולוציה של הבעיות המקומיות.
חוה ראובני: תכנית ארצית של עידוד תחבורה ציבורית לא יכולה לרדת בהגדרה ולא צריכה לרדת לרזולוציה של הבעיות המקומיות, של הניידות בתוך נס-ציונה.
חוה ראובני: אני לא מתכוונת להרע או להיטיב עם נס-ציונה, סתם זרקתי בתור דוגמה.
חוה ראובני: אני לא בטוחה בכלל שתכנית ארצית שתדבר ברמה של עקרונות, מדיניות, מגמות ויעדים ארוכי טווח ומה קורה במגזר הבין עירוני נחוצה כדי לקדם תכניות מקומיות שיעסקו ברזולוציה של הרשות המקומית הבודדת או מקבץ הרשויות המקומיות בהן פנימה.
חוה ראובני: אנחנו כן הסכמנו, וזה עוגן בנוסח, שהנחיות מקצועיות של מה צריכה להכיל תכנית כזאת, למה היא צריכה להתייחס, זה דבר שהמפקח על התעבורה כן ייתן, כאשר כל הכניסה של החוק הזה לתוקף, התהליך, יישום התכניות יהיה פועל יוצא של הנחיות מקצועיות כאלו.
חוה ראובני: אני חושבת שזה נותן מענה יותר טוב מאשר תכנית מדיניות כוללת שלא נכנסת לפרטים.
יצחק וקנין: אני נמצא באיזה סד של זמנים שלא תלוי בי, הוא תלוי בוועדה.
יצחק וקנין: אני מציע שתמשיכו להידבר כדי להגיע, אולי, להסכמות.
יצחק וקנין: אני אומר מראש - ככה עיינתי בהצעת החוק - שאם האוצר לא ישים את הכסף שצריך לטובת הכנת תכניות או ביצוע חלק מהדברים, אז אני לא רואה איזו שהיא תקווה שהדבר הזה יתקדם הלאה.
אריאל אבלין: אני הבנתי מחבר הכנסת חנין שאין כוונה לחייב את הרשויות המקומיות או את המדינה בהוצאה תקציבית לא מתוכננת, לכן הסכמנו לעשות את אותה הידברות.
יצחק וקנין: אנחנו עושים חוק רק שיהיה תלוי ועומד?
אריאל אבלין: אני מסכים במידה רבה עם זה שאתה אומר שבלי משאבים תקציביים שעומדים מאחורי התכנית אין לה ערך רב, אבל מאחר וחבר הכנסת ביקש לשבת, אז אנחנו נשב.
יצחק וקנין: יכול להיות שחלק מהדברים ישתלבו פה עם התכניות שיש לשנים הבאות.
יצחק וקנין: אני מבין שהמשרד לא עובד על ריק וגם השלטון המקומי.
יצחק וקנין: מכמה סיורים שהייתי יחד עם שר התחבורה בנושא הזה של התשתיות אני יכול להגיד שאני רואה שיתוף פעולה גדול מאוד בין משרד התחבורה לרשויות ולשלטון המקומי בפרטים של כבישים, כבישים מחברים, כבישים ארציים, כבישים פנימיים של הישובים.
יצחק וקנין: הייתי בכמה מקומות.
יצחק וקנין: אני חושב שאולי אפשר לקחת את הדבר הזה ולשלב חלק מהדברים שמובאים בהצעת החוק.
יצחק וקנין: אני לא אומר שאפשר להקיף פה את כל המכלול, אבל חלק גדול מזה אני חושב שכן אפשר.
יצחק וקנין: אני אשמח מאוד אם הדבר הזה יקודם בשיתוף פעולה בין כל הגורמים.
יצחק וקנין: אני נועל את הישיבה, כיוון שיש לנו ישיבה אחרת שהיא גם בנושא של תחבורה.
לאה ורון: אווירית.
יצחק וקנין: תחבורה אווירית.
יצחק וקנין: אני פותח את ישיבת ועדת הכלכלה בתקנות הטיס (מכוני בדק), התשע"ב-2012.
יצחק וקנין: זה משלים את החקיקה של חוק הטיס.
יצחק וקנין: התקנות מובאות טיפין טיפין, כל פעם תקנות אחרות.
יצחק וקנין: אנחנו משתדלים להמשיך ללוות אתכם, עד כמה שאפשר.
גיורא רום: ברשותך, אדוני היושב-ראש, אני רוצה לשאת דברי פתיחה לא ארוכים מידי.
יצחק וקנין: קצרים.
גיורא רום: יש פה ממש תחושה של פתיחת פרק ב'.
גיורא רום: היינו פה שנה שלמה.
גיורא רום: אמרנו תודה בישיבה האחרונה.
גיורא רום: אני רוצה לחזור ולומר תודה מכל הלב לוועדה ולך באופן אישי על חוק הטיס.
גיורא רום: חוק הטיס, כבוד היושב-ראש, הפך לאבן הפינה בכל מה שקורה בתעופה מאז שהוא אושר.
יצחק וקנין: מה קורה עם הדירוג?
גיורא רום: אני תיכף אגיע לזה, תאמין לי.
גיורא רום: לא תאמין כמה אני מסודר בדברים.
גיורא רום: לא רק כל אנשי רת"א מצוידים.
לאה ורון: אחת הסיבות שהתקנות שהועברו ב-9 בפברואר נמצאות על שולחן הוועדה ב-21 בפברואר היא בגלל הנימוק שיש סיכוי שהדירוג יועלה ככל שהתקנות יאושרו בוועדה.
גיורא רום: אני רוצה לחזור לעניין החוק.
גיורא רום: זה לא רק שאנשי רת"א מצוידים בספר של החוק שכולם קיבלו, אלא גם בעלי העניין כשהם באים לדון איתנו מבינים שזה החוק ואין בלתו.
גיורא רום: החוק גרר אחריו שובל של עשרות רבות של מטלות שרת"א מטפלת בהן אחת לאחת.
גיורא רום: אני אתן דוגמה.
גיורא רום: לגבי כל האכיפה שעסקנו בה, העיצומים הכספיים וכן הלאה זה היה לא פשוט להכין את עצמנו.
גיורא רום: אני מראה לך חוברת בת 60 עמודים של נהלי אכיפה פנימיים על-מנת לעשות את זה בדיוק כפי שהמחוקק דורש מאיתנו, עם השתלמויות, הדרכות וכן הלאה.
גיורא רום: זה בא לידי ביטוי.
גיורא רום: אני שוב רוצה לומר תודה על העבודה שנעשתה.
גיורא רום: שאלת לגבי החזרה לקטגוריה one.
גיורא רום: בשביל לחזור לקטגוריה one היינו צריכים לסגור 90 פרטי פעולה.
גיורא רום: לפני שבוע וחצי עזבה המשלחת האמריקנית שהייתה איתנו 5 ימים.
גיורא רום: סגרנו עד היום 77.
גיורא רום: לדברי האמריקנים, רת"א היא היום – אני מצטט אותם – "מודל CAA".
גיורא רום: ככה הם קראו לנו.
גיורא רום: אנחנו צריכים לסגור 2 פריטים כבדים.
גיורא רום: אחד זה כל מה שקשור בתקנות, שתיכף אגיד על זה מילה, והשני זה הרישיון מחדש של חברת אל-על, של מכון הבדק של אל-על, של חברת קא"ל ושל מכון הבדק של בדק שנותן את השירותים לחברת קא"ל.
אברהם מיכאלי: של התעשייה האווירית.
גיורא רום: של התעשייה האווירית, סליחה.
גיורא רום: יש 5 חבילות תקנות: תקנות התיעוד, תקנות ההפעלה, תקנות מכוני הבדק, תקנות הרישוי, תקנות בתי הספר.
גיורא רום: מדובר, כבוד היושב-ראש, במאות רבות של תקנות.
גיורא רום: חקיקת התעופה הישראלית קפאה מתי שהוא בשנות ה-70 וה-80.
גיורא רום: היא צריכה עכשיו לעשות קפיצה של 30,40 שנים.
גיורא רום: בזה אנחנו עוסקים.
גיורא רום: כשלמדנו מה גודל הפער ואת המצב לעומקו, החלטנו שבמקום לתקן פה ושם ולרוץ אחרי תיקונים, אין מנוס מלכתוב את הכל מחדש, תוך הידרשות למערכות השונות של החקיקה התעופתית בעולם.
גיורא רום: אלו מערכות מאוד דינאמיות של ה-EKO, של האירופאים, של האמריקנים.
גיורא רום: התעופה היא דינאמית, הטכנולוגיה היא דינאמית, התעבורה האווירית היא דינאמית.
גיורא רום: בעולם הייתה תנופה בזמן שחוני המעגל נמנם את ה-30 שנה שלו.
גיורא רום: לגבי התקנות.
גיורא רום: תקנות התיעוד הושלמו, נשארו לנו 4 חבילות.
גיורא רום: שני צוותים של רת"א עובדים כל יום על תקנות ההפעלה והרישוי.
גיורא רום: צוות שלישי השלים כמעט לחלוטין את תקנות מכוני הבדק שאנחנו מתחילים היום להציג לוועדה הנכבדה.
גיורא רום: יש את תקנות בתי הספר שאני לא רוצה להידרש אליהן.
גיורא רום: למרות שדיברתי על חבילות של תקנות נפרדות כביכול, יש הרבה מאוד השפעות הדדיות של אלו על אלו, מה שהופך את העבודה של רת"א להרבה יותר מורכבת ומצריכה תיאום.
גיורא רום: תקנות מכוני הבדק שאנחנו הולכים להציג בפניך יוצאות מתוך דיון בסוגית האחריות שיש למפעיל האווירי על הכשירות המתמשכת של מטוסיו.
גיורא רום: זאת אחריות מוחלטת ובלתי מתפשרת.
גיורא רום: היא נשענת על מערכת ניהול ופיקוח על התחזוקה של המוביל האווירי עצמו.
גיורא רום: זה לא חלק מתקנות הבדק, זה מופיע בתקנות ההפעלה.
גיורא רום: היא נשענת על מכון בדק שמתחזק את המטוסים ומשחרר אותם לטיסה בטוחה.
גיורא רום: זה בקליפת אגוז כל סיפור תקנות הבדק.
גיורא רום: תקנות מכוני הבדק שרת"א מציגה לוועדה עומדות בהתאמה מלאה לסטנדרטים הבינלאומיים.
גיורא רום: הם באים להחליף, כפי שאמרתי, את התקנות הנוכחיות שיצרו פער גדול בין התעופה הישראלית והעולמית.
גיורא רום: יש בתקנות ח' פרקים.
גיורא רום: פרק א', כמקובל, זה ההגדרות.
גיורא רום: פרק ב' זה רישיון.
גיורא רום: פרק ג' עוסק בדרישה לתיאור בשני מסמכי יסוד של הנהלים הפנימיים של מכון הבדק ושל רשימת יכולותיו.
גיורא רום: פרק ד' עוסק באנשים שרשאים לעבוד במכון הבדק.
גיורא רום: הוא נדרש באופן מיוחד לסוגית התאמת דרג ההנהלה לדרישות.
גיורא רום: פרק ה' עוסק באבטחת איכות ובקרת איכות, זאת משום שלעיתים, כבוד היושב-ראש, בתקלות אוויריות אין הזדמנות שנייה.
גיורא רום: פרק ו' עוסק בתיאור התשתיות שהן תנאי לקיומו של מכון בדק: מבנים, מתקנים, ציוד, מידע תחזוקתי וכיוצא באלה.
גיורא רום: פרק ז' מתאר את דרך הפעלתו של מכון הבדק: שימוש בקבלני משנה, ניהול קפדני של רישומים, הדרך הנאותה למתן תעודת אחזקה ושחרור ועוד סוגיות רבות.
גיורא רום: פרק ח' זה הפרק הידוע שסוגר כל תקנות, שזה ההוראות הכלליות שהן בעצם החיבור לעולם הקיים שמאפשר לנוע בלי תקלות.
גיורא רום: במהלך העבודה נפגשנו עם נשואי התקנות.
גיורא רום: את הטיוטא הראשונה העברנו בדצמבר 2010, לפני 15 חודשים.
גיורא רום: קיבלנו סיבוב ראשון של הערות.
גיורא רום: העברנו בסביבות חודש אפריל או מאי טיוטא שנייה.
גיורא רום: שוב קיבלנו.
גיורא רום: ניהלנו את הפגישות, את הכל כמו שרת"א יודעת לעשות באינטרנט בצורה מאוד מפורטת עם הערות הציבור, תשובות רת"א, דברים סגורים, דברים שנשארו פתוחים, הכל בשקיפות מלאה.
גיורא רום: היו לי פגישות לא פשוטות, כי עם קבצים שמבצעים סגירה כזאת של פערים ברור שלא מדובר בתרגיל בכתיבת סיפורים, מדובר בכתיבת רגולציה שתשפיע באופן ברור וחד-משמעי על מכוני הבדק בישראל.
גיורא רום: הבנתם של גורמי התעופה בישראל - זה נכון בהקשרים הרבה יותר רחבים - שצריך לבצע את ההתאמות הדרושות למציאות המתעדכנת ולא לנסות לקרוא שמש בגבעון דום, היא תנאי הכרחי לחזרתנו לקטגוריה אחת.
גיורא רום: אם זה לא יתקיים אנחנו נהיה קטגוריה שתיים לנצח, בהנחה יהיה רצון להנציח את הקיים.
גיורא רום: חלק מהנושאים שהועלו בפגישות קיבלו ביטוי בנוסחים שעודכנו.
גיורא רום: בחלק מהנושאים לא קיבלה רת"א את עמדת השותפים.
גיורא רום: נושאים אלה יגיעו לשולחן הוועדה.
גיורא רום: אני מקווה שהפעם ברוח טובה, לא באווירת העוינות שאפיינה חלק מדיוני הטיס שאני עדיין מחזיק אותם אצלי.
גיורא רום: בזמן שאנחנו מדברים, כבוד היושב-ראש, ישנם עוד כ-שלושה, ארבעה עדכונים שטרם נשלחו ויישלחו לבעלי העניין טרם העלאת התקנה בוועדה.
גיורא רום: אני מבקש לציין שרת"א התחילה בתהליך רשיון מחדש של שני מכוני הבדק הגדולים בישראל: זה של אל-על וזה של בדק מטוסים.
גיורא רום: היא עושה זאת בהסכמת ההנהלות, על בסיס טיוטת התקנות המונחות לפני הוועדה, תוך התחייבות לביצוע התאמות במקומות בהם הנוסח הסופי יהיה שונה מהטיוטא.
גיורא רום: קשה להפריז בתרומה של הצעד הזה להבנה, הן של רת"א והן של השותפים, את הקביעות השונות של התקנות והנובע מכך.
גיורא רום: אני מבקש להודות להנהלת אל-על ולהנהלת בדק שהשכילו להסכים לביצוע תהליך הרישוי מחדש טרם יבשה הדיו על נוסח התקנות הסופי.
גיורא רום: אני רוצה לאחל לכולנו, כבוד היושב-ראש, דיונים פוריים וברוח טובה.
גיורא רום: בסופו של דבר, כבוד היושב-ראש, כל מי שעבר את החוויה של הידלקות נורת אש במנוע, ירידה של הלחץ ההידראולי במטוס ל-0 או בריחת הדיחוס של המטוס בגובה 30 אלף רגל, יודע להעריך עד כמה חיינו תלויים במכוני הבדק.
יצחק וקנין: תודה לגיורא רום.
יצחק וקנין: רבותיי, אני חושב שכולכם פה מכונסים על מה שאנחנו מדברים.
יצחק וקנין: אם מישהו רוצה להעיר איזו הערה כפתיחה קצרה בחצי דקה, דקה, דברים כלליים.
יצחק וקנין: אם לא, אני ניגש ישר לעניין, מתחיל להקריא את התקנות ונעבור.
יצחק וקנין: נגיע למשוכות ונעבור אותן כמו שעשינו בחוק הטיס.
יצחק וקנין: יש מישהו שרוצה להעיר הערה?
עופר גלבוע: ההערה שלנו ששלחנו לוועדה מתייחסת למשהו שהוא חסר, להערכתנו, בתקנות.
עופר גלבוע: הוא פשוט חסר, לכן כאשר כבודו יעבור תקנה תקנה אנחנו לא נגיע לזה.
יצחק וקנין: תוכל להעיר את זה במקום שאתה חושב שצריך להעיר את אותה הערה שלך.
יצחק וקנין: אם נמצא לנכון שיש אפשרות לתקן את הדברים, נתקן אותם.
עופר גלבוע: בסדר, מקובל.
לאה ורון: ועוד משהו.
לאה ורון: מאחר והוועדה לא תשלים את התקנות היום.
לאה ורון: אני מניחה שאם תפנה את הפנייה שלך גם לרת"א לקראת ישיבת הוועדה הבאה, רת"א תציע, ככל שתמצא לנכון, תיקונים בתקנות שמונחות לפני הוועדה.
עופר גלבוע: אני חושב שרת"א מודעת לעניין, אבל בלהט העשייה יכול להיות שהעניין הזה.
עופר גלבוע: .
לאה ורון: אוקיי, היא תנצל את הזמן לקראת הישיבה הבאה.
עופר גלבוע: מאה אחוז.
שמואל קוזי: אל-על הגיעה לתהליך הזה מתוך רצון טוב והבנה יחד עם רת"א כדי לנסות ולקדם את הנושא של קטגוריה one, two.
שמואל קוזי: יש לנו עניין מובהק שהדבר הזה אכן יקרה מהר ככל האפשר, כי הוא משפיע עלינו ביום יום.
שמואל קוזי: הוא מפריע לנו בעבודה השוטפת, לכן מהטעם הזה גם הסכמנו לחבור יחד טרם יבשה הדיו, כמו שהגדיר מר גיורא רום, ולהצטרף לתהליך, למרות שיש לנו הערות כאלו ואחרות שעליהן נדון בהמשך.
יצחק וקנין: אנחנו נשמע את ההערות.
יצחק וקנין: אם צריך לתקן נתקן, אם לא צריך לתקן לא נתקן.
יצחק וקנין: אני מבטיח לך שהעבודה תהיה עם הקשבה והאזנה מלאה.
שמואל קוזי: עוד משפט אחד ברשות היושב-ראש.
שמואל קוזי: אנחנו כבר טסים שישים ומשהו שנים, עם כל הבעיות שדיברנו עליהן קודם: הלחץ במנוע, בנוריות.
שמואל קוזי: אנחנו מכירים את האירועים האלה.
שמואל קוזי: בסך הכל אנחנו חושבים שתהליך כזה שאנחנו עוברים היום הוא מאוד חשוב, אם כי אנחנו עושים אותו בד בבד עם חיי היום יום שלנו.
שמואל קוזי: צריך להבין את האירוע הזה.
שמואל קוזי: אנחנו מטיסים מטוסים, אנחנו מתמודדים עם הנושא של..
שמואל קוזי: בדרך כלל תהליכים כאלה קורים.
שמואל קוזי: .
שמואל קוזי: כשאתה מאושר לטוס אתה מתחיל לטוס.
שמואל קוזי: מה שאנחנו עושים פה כרגע זה שאנחנו מנסים לעשות את שני הדברים בו-זמנית.
שמואל קוזי: זה אתגר לא פשוט.
שמואל קוזי: מהטעם הזה יהיו מקרים שנבקש הבנה של הוועדה הזאת לתהליך עצמו, כי הוא מורכב לכשעצמו.
יצחק וקנין: אמרתי שאוזן קשבת תהיה.
יצחק וקנין: תאמין לי, אנחנו נפעיל את כל שיקול דעתנו.
יצחק וקנין: לא שאני הרבה לא מבין.
שמואל קוזי: תודה רבה.
אברהם מיכאלי: למדת משהו בשנה האחרונה.
יצחק וקנין: עוד מישהו רוצה להגיד משהו, רבותיי?
אברהם מיכאלי: אני אגיד מילה אחת כנציג תעשייה אווירית.
אברהם מיכאלי: חברי הוא ממכון הבדק בפועל, כאשר אני..
אברהם מיכאלי: מטפל בכל נושא החוק והתקנות.
אברהם מיכאלי: גיורא חסך לי את דברי הפתיחה שהתכוונתי לומר היות שהיינו במו"מ עם רת"א, כולל בחודש וחצי האחרון, במסגרת הבקשה שנהיה יחד עם אל-על ומכוני הבדק שייבחנו כאבן בוחן וייורשנו מחדש.
אברהם מיכאלי: בפועל, למרות ההבנות שהתקבלו בדיונים האלה על חלק מהתקנות, רת"א בכניסה הבהירה לנו ומודעת לזה שאין בגרסה הזאת שמונחת על השולחן של הוועדה את התיקונים שרת"א שמעה.
אברהם מיכאלי: אני לא רוצה להגיד קיבלה או לא קיבלה את דעתנו.
יצחק וקנין: רבותיי, תנו לנו להתחיל.
יצחק וקנין: אני זוכר איך חוק הטיס נכנס וגם איך הוא יצא.
יצחק וקנין: כל עוד ההיגיון פועל יהיה שיקול דעת כמה שאפשר.
יצחק וקנין: אנחנו נתקדם.
יצחק וקנין: אני מקווה שכל העם הזה על מקומו יבוא בשלום.
אבישי פדהצור: חוק מכוני הבדק הוא נדבך נוסף בתקנות הטיס, כמו שאמר המנהל, לצורך חזרה לקטגוריה one.
אבישי פדהצור: ברשותך אני אתחיל ישירות עם קריאה של הטקסט.
אבישי פדהצור: אם תהיינה שאלות משפטיות לגבי התשתית וההסמכות וכו' נעשה את זה תוך כדי על-מנת לחסוך בזמן הוועדה.
אבישי פדהצור: תקנות הטיס (מכוני בדק), התשע"ב-2012.
אבישי פדהצור: בתוקף סמכותי לפי סעיפים 23(א)(1), 24, 46(א) ו-168 לחוק הטיס, התשע"א -2011 (להלן – החוק), לפי הצעת רשות התעופה האזרחית (להלן –הרשות), לפי סעיף 168(ב) לחוק ובהתאם לסעיף 197 לחוק ובאישור ועדת כלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977 אני מתקין תקנות אלה: ברשותך, אדוני, כבר הערה ראשונה בעקבות הערותיו הטובות של היועץ המשפטי לוועדה.
אבישי פדהצור: הוסבה תשומת ליבנו לכך ששכחנו שני סעיפי הסמכה קטנים בכותרת, בפתיח לחוק, שאלה סעיפים 43 ו-47 שמאפשרים לקבוע הוראות כלליות לעניין רישיון.
אבישי פדהצור: הואיל והתקנות קובעות גם הוראות כלליות, אני מבקש למען הסר ספק להוסיף גם אותם.
אבישי פדהצור: פרק א': הגדרות 1.
אבישי פדהצור: בתקנות אלה – "ביצועי אנוש" (Human Performance) – יכולות ומגבלות אנושיות שיש להן השפעה על הבטיחות והיעילות בביצוע פעולות בדק; "הגדר" – חלק מרישיון, הקובע תנאים, זכויות והגבלות בקשר לשימוש ברישיון; "הוראות כושר אווירי", "כללי כושר אווירי" – כהגדרתם בתקנות התיעוד; "כלי טיס גדול" – כלי טיס שמסתו המרבית המורשית להמראה עולה על 5,700 ק"ג; "כלי טיס קטן" – כלי טיס שאינו כלי טיס גדול; כשירות אווירית" – התאמתו של פריט:
אבישי פדהצור: הסבר להגדרות, או הערות?
יצחק וקנין: אם יש הערות נשמע.
יצחק וקנין: אם יש לך מה להוסיף על מה שהקראת.
אבישי פדהצור: העיר לנו היועץ המשפטי של הוועדה לעניין ההגדרה של הגדר.
אבישי פדהצור: יש לנו בחוק הטיס הגדרה של הגדר.
אבישי פדהצור: נשאלה השאלה למה אנחנו לא חוזרים על ההגדרה הזאת גם בהקשר של התקנות האלו.
אבישי פדהצור: הטעם לכך הוא מאוד פשוט.
אבישי פדהצור: ההגדרה של הגדר בחוק הטיס מתייחסת לרישיון בטיס.
אבישי פדהצור: פה יש לנו מכון בדק שההגדרים שלו הם באותו רעיון, אבל הואיל והם לא חלק מרישיון כלי טיס אלא רישיון מכון בדק אנחנו נדרשים פה להגדרה מיוחדת.
אבישי פדהצור: בהתאם להערה של היועץ המשפטי, על מנת שלא תיווצר שונות גדולה בין ההגדרה בחוק הטיס להגדרה כאן, אנחנו מבקשים להוסיף בפתיח להגדרה את המילים שמופיעות בהגדרה בחוק עצמו: "הרשאה המהווה חלק מרישיון", ואז בהתאם ללשון זכר ולשון נקבה אנחנו נקבל הרשאה המהווה חלק מרישיון, הקובעת תנאים, זכויות והגבלות בקשר לשימוש ברישיון.
יצחק וקנין: רבותיי, יש למישהו הערות על מה שהוקרא עד כאן?
יצחק וקנין: אני מציע שכדי שאנחנו נתקדם אני אצביע עד סעיף קטן (1).
איתי עצמון: עד להגדרה של כשירות אווירית.
יצחק וקנין: כן, כולל התיקון שביקשת לגבי התוספת בפתיח, כולל התיקון פה בהרשאה, כל מה שהצעת.
יצחק וקנין: אני אומר עוד משהו, רבותיי.
יצחק וקנין: במידה - ככה מראש אני אזהיר אתכם - ולאחר שתעיינו בדברים תחשבו שאולי יש איזה משהו שלא ירדתם לסוף דעתו של הרגולטור – רת"א במקרה הזה – ותבואו ותגידו שיש בעיה, שאתם חושבים שצריך לשנות, מקסימום נפתח את הדבר.
יצחק וקנין: אפשרי?
איתי עצמון: לפי מה שקבוע בתקנון הכנסת זה יהיה דיון מחדש.
יצחק וקנין: אני אפתח ואתקן את הדבר.
יצחק וקנין: אני מצביע, כולל התיקונים כפי שאמרתי, עד לסעיף קטן (1) בפריט.
יצחק וקנין: ה צ ב ע ה בעד – פה אחד הסעיפים אושרו, כולל התיקונים
אבישי פדהצור: אני אמשיך, אדוני.
אבישי פדהצור: "כשירות אווירית" – התאמתו של פריט: (1) בפריט בעל תעודת סוג – לתעודת הסוג שלו, לרבות תעודת סוג תוספת והוראות כושר אווירי, ולהפעלה אווירית בטוחה; (2) בפריט שאין לו תעודת סוג – לנתוני תכן מאושרים על פי תכן הסוג שלו, לרבות הוראות כושר אווירי, ולהפעלה אווירית בטוחה;
יצחק וקנין: תסביר.
אבישי פדהצור: ברשותך, אדוני.
אבישי פדהצור: לכלי טיס יש את מה שנקרא הכשירות האווירית שלו, זאת אומרת מסוגלותו לבצע את המשימות שלתכליתן ולשמן הוא נועד בצורה בטוחה.
אבישי פדהצור: בעברית פשוטה: ימריא בשלום, ינחת בשלום ושכולם יגיעו בשלום ליעדם.
אבישי פדהצור: ההגדרה המקצועית של זה מתייחסת להיבטים הטכניים, כי הגדרה מהותית לא די בה.
אבישי פדהצור: היא מתייחסת לשני סוגים של פריטים.
אבישי פדהצור: יש בעולם התעופה פריטים שיש להם תעודת סוג, שאלה פריטים שעוברים תהליך מסודר - יתקנו אותי אנשי המקצוע ברגע שאטעה - של רישוי, של תיעוד, של עיגון במפרטים מאוד מאוד מסודרים, מאוד מאוד יסודיים, שזה בדרך כלל מנוע כלי טיס..
קריאה: פרופלור.